Odd Eidem
Store norske leksikon,Språk og litteratur,Norsk og samisk litteratur,Norges litteratur 1960-2000
Odd Eidem var en norsk forfatter og kritiker. Han utgav i 1937 Diktere i landflyktighet og debuterte som skjønnlitterær forfatter i 1939 med romanen Uten fane, en skildring av mellomkrigstidens radikale ungdom.
Eidem skrev skuespillet Spillet om Bly-Petter (1947, oppført på Nationaltheatret), spøkelseskomediene Et farlig hus og Tror du jeg spøker (sammen med André Bjerke, oppført på norske og utenlandske teatre), Min kvinne (1957, oppført på Nationaltheatret og flere utenlandske scener) og Guds gjøglere (1960, oppført på Nationaltheatret), foruten flere hørespill.Eidem utgav også Segerstedt. En mann mellom øst og vest (1946), Varm aske (1947), de veltrufne «flanerier» Kefir og chianti (1958), Sett fra Sirius (1963), Zikzak (1967), Det fjerde øye (1971), Flaskepost (1973), Karjol (1975) og Kall meg Frognertrikken! (1984). Videre romanene Cruise (1978, Kritikerprisen), Pieter og jeg (1979), Ute på veiene (1980), Morgen i Dibonne (1982) og Arons roser (1985), Con Amore. Erindringshistorier (1983), teaterbetraktningene Sett fra min plass (1965), samt satiriske bøker under pseudonymet Justino Valente. Som kåsør og samtidskommentator fant han sin spesielle, vittig-elegante form i flaneriene, og i 1983 kom hans Flanerier og romaner ut samlet i ti bind. Epistler fra Aftenposten er samlet i Under appelsintreet (1981).I 1969 kom barneboken Jeppe Jansens giraff og i 1971 Kala – barnebok for voksne. En samling portretter av kjente menn, Goddag og adjø – til 19 herrer, kom i 1977.Han var bror av Knut Eidem og gift med Bjørg Jønsson. Les mer i Store norske leksikon Odd Eidem i Norsk biografisk leksikon